Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 106 став 2 и став 3 од Законот за општата управна постапка (“Службен весник на Република Македонија“ бр.124/2015), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од од Здружението на граѓани Центар за граѓански комуникации ЦГК - Скопје, поднесена преку полномошник Г.Ф., претседател на Здружението против ЈЗУ Специјализирана болница за нефрологија - Струга, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на \_\_.\_\_.2022 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од Здружението на граѓани Центар за граѓански комуникации ЦГК - Скопје, поднесена преку полномошник Г.Ф., претседател на Здружението против ЈЗУ Специјализирана болница за нефрологија - Струга, заведена во архивата на Агенцијата под бр.08-103 од 11.04.2022 година по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Здружението на граѓани Центар за граѓански комуникации ЦГК - Скопје, преку полномошник Г.Ф., претседател на Здружението, како што е наведено во Жалбата на 02.03.2022 година поднело Барање за пристап до информации од јавен карактер заведено кај Здружението под бр.0302-174/1 до ЈЗУ Специјализирана болница за нефрологија - Струга, со кое побарало по е-маил да му се достави електронски запис од следните информации:

„Ве молиме да ни ги доставите следните информации за постапката за јавна набавка на “Прехранбени артикли за потребите на Болничка кујна во болницата-за период од една година“ со бр.19246/2021:

1. Одлука за јавна набавка;
2. Образложение за причините и потребата од набавката и начинот на којшто се утврдени потребната количина и квалитет на предметот на набавка (доколку постои посебен документ);
3. Образложение за начинот на којшто е утврдена проценетата вредност на набавката:
4. Изјави за непостоење судир на интереси во однос на конкретната јавна набавка;
5. Записник од јавното отварање на понудите;
6. Извештај за извршената евалуација на понудите;
7. Извештај за спроведената постапка;
8. Извештај од текот на спроведената електронска аукција;
9. Одлуката за избор на најповолна понуда или одлука за запирање на постапката или поништување на постапката;
10. Документ во кој се потврдува приемот на предметот на набавката (испратница, приемница или друг соодветен документ);
11. Документ за извршените плаќања по договорот за јавна набавка и
12. Одлуката за назначување на лице за следење на реализацијата на договорот за јавна набавка (доколку е назначено такво лице). “

Постапувајќи по предметното Барање, Имателот на информации како што е навдено во Жалбата на 28.03.2022 година до Барателот доставил Одговор на барање со кое делумно му одговорил на Барателот односно “Имателот на информации не ги доставил бараните документи, и тоа: 10. Документ во кој се потврдува приемот на предметот на набавката (испратница, приемница или друг соодветен документ); 11. Документ за извршените плаќања по договорот за јавната набавка“.

Агенцијата со електронски допис бр.08-103 од 11.04.2022 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

На 12.04.2022 година Барателот на информации до Агенцијата достави е-маил заведен во Агенцијата под бр.08-103, во кој наведува дека: „Ве известуваме дека го добивме одговорот на Жалбата во врска со барањето за пристап до информации од јавен карактер од имателот на информации ЈЗУ Специјализирана болница за нефрологија – Струга, наш бр.0306-399/1 од 11.04.2022 година и жалбата ја повлекуваме“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр.08-103.

 **Директор,**

 **Пламенка Бојчева**